CANU ODBOR ZA POLJOPRIVREDU I ŠUMARSTVO

**Okrugli sto:** “**KOMARCI - PRENOSIOCI I IZAZIVAČI BOLESTI**”

**Mjesto i vrijeme održavanja: CANU, 7. novembar 2017. godine u 11 časova**

**Obrazloženje teme**

Komarci prenosioci i njima prenosive bolesti su rastuća prijetnja Evropi, i to prijetnja čiji je uticaj teško predvidjeti. Evropi prvenstveno prijeti pojava novih vektorskih zaraznih bolesti, ali i pojava bolesti koje su bile iskorijenjene sa evropskog kontinenta. Najznačajnije bolesti čiji vektori u Evropi mogu biti komarci su: malarija, žuta groznica, groznica zapadnog Nila, Denga, Čikungunja, Zika groznica i Japanski encefalitis. Pojave epidemije Chikungunye u Emiliji Romanji, Italija; malarije u Grčkoj; autohtone Denge u Francuskoj, Hrvatskoj (Pelješac) i Portugalu, kao i sve brojniji oboljeli od groznice zapadnog Nila, ukazuju na posebnu osjetljivost evropskog područja na vektorske zarazne bolesti.

Osnovni izvori problema na cijelom kontinentu su vektorski i ekološki faktori. Na osnovu toga najbolji način prevencije i kontrole bolesti je, u stvari, kontrola samih komaraca.

Međutim, za nadzor i kontrolu komaraca potrebno je primijeniti odgovarajuće efikasne, standardizovane, metode i integrisano znanje, kao i podići svijest među akademskom zajednicom, donosiocima odluka i u krajnjem, među najširim slojevima društva u prvom redu o samom problemu, a zatim i o potrebi da se postojeće stanje sanira.

Navedeno je primljenljivo samo ukoliko postoji razmjena iskustava i metodologija, poboljšanje sistema visokog obrazovanja, omogućavanje treninga naučnicima nove generacije, poboljšanje nacionalnih politika, inoviranje i širenje relevantnih naučnih informacija u sklopu nadzora nad komarcima. Promociji i dijelom dostizanju ovih ciljeva, na polju rada sa komarcima i njima prenosivim bolestima, bio je posvećen i HERIC/LOVCEN projekat kroz primjenu najnovijih istraživanja koja se sprovode u EU.

Tokom trajanja LOVCEN projekta primijenjena su najnovija istraživanja u ovoj oblasti u Evropi, najznačajnija su: (a) korišćenje SIT (tehnika sterilnih insekata) kontrole za invazivne vrste - Crna Gora je druga zemlja Evrope koja je usvojila ovu najmoderniju tehnologiju; (b) implementiran je European Centre for Diseases Prevention and Control (ECDC) “Priručnik za nadzor nad invazivnim vrstama komaraca u Evropi”; (c) uvedeno je u praksu korišćenje mobilne telefonije za nadzor invazivnih i domaćih vrsta komaraca i (d) evaluirani su novi nepesticidni, biorazgradivi materijali za kontrolu larvi komaraca.

Ne manje značajna su i istraživanja koja su po prvi put urađena u našoj zemlji, a standardna su u razvijenim evropskim zemljama, na primjer: (a) identifikovani su komarci vektori; (b) počelo se sa utvrđivanjem patogena koje mogu prenositi komarci; (c) urađeno je modeliranje uticaja klimatskih promjena na komarce/patogene; (d) urađeno je ispitivanje javnog mnjenja o istraživanjima koja se tiču prevencije pojave vektorima prenosivih bolesti. Međutim, najveći značaj je u tome što je urađena identifikacija vrsta komaraca koje su prisutne u Crnoj Gori i utvrđena njihova distribucija. Prethodno istraživanje ove vrste obuhvatilo je samo područje Durmitora i rađeno je pod okriljem CANU prije više od 30 godina.

Projekat LOVCEN je rezultirao napretkom parnerskih organizacija iz Crne Gore u naučnom smislu, inoviranjem njihovih kapaciteta kroz saradnju sa prestižnim centrima u Evropi, razmjenom znanja i iskustava, jačanjem ljudskih i materijalnih potencijala, utemeljenjem strateškog, međunarodnog, naučnoistraživačkog partnerstva na polju nadzora i kontrole komaraca. Ispunjenjem ciljeva projekta doprinijelo se jačanju uloge i boljoj vidljivosti evropskim partnerima institucija iz Crne Gore, kao i pripremom svih partnerskih institucija za Horizon 2020.

**Ciljevi:**

* Da se prikaže značaj vektorskih zaraznih i parazitskih bolesti i moguće posljedice po zdravlje životinja i ljudi;
* Da se stručnoj, naučnoj i široj javnosti prezentuju informacije o učestalosti pojave vektorskih bolesti kod nas i u svijetu;
* Da se ukaže na potencijalne opasnosti od pojave novih vektorskih bolesti u našoj zemlji i regionu, kao i na mogućnosti njihove prevencije, dijagnostike i liječenja.

**Učesnici:** članovi Odbora za poljoprivredu i šumarstvo i drugih odbora CANU, predstavnici državnih institucija iz oblasti zdravstva, veterine i bezbjednosti hrane u cjelini, predstavnici Veterinarske komore i privatnih vet. ambulanti, Privredna komora CG, poljoprivredni proizvođači, zainteresovana stručna i naučna javnost, NVO organizacije, mediji...

**Program**

Uvodna izlaganja

‘’*PROJEKAT LOVCEN: OD IDEJE DO REALIZACIJE*‘’

*Dr Igor Pajović, Biotehnički fakultet, Univerzitet Crne Gore, Mihaila Lalića 15., 81000 Podgorica, Crna Gora*

 ‘’SPREMNOST I ŽELJA CRNOGORSKOG DRUŠTVA DA DÂ PODRŠKU INTEGRISANOM SISTEMU NADZORA I KONTROLE KOMARACA‘’

*Prof. dr Cosmin Salasan, Banat University of Agricultural Sciences and Veterinary Medicine "King Michael I of Romania", Calea Aradului 119, 1900-Timisoara, Romania*

 ‘’RAZVOJ METODA GENETSKE KONTROLE KOMARACA U BASENU MEDITERANA‘’

*Prof. dr Romeo Bellini, Centro Agricoltura Ambiente "Guido Nicoli" Via Argini Nord 3351, 40014 Località Castello dei Ronchi - Crevalcore, Bologna, Italy*

 ‘’RAZVOJ KAPACITETA I OSNAŽIVANJE ISTRAŽIVAČKE DJELATNOSTI NA UCG KROZ NAUČNO UMREŽAVANJE TOKOM LOVCEN PROJEKTA‘’

*Prof. dr Dušan Petrić, Laboratorija za medicinsku i veterinarsku entomologiju, Poljoprivredni fakultet, Univerziteta u Novom Sadu, Trg D. Obradovića 8 , 21000 Novi Sad, Srbija*

**Diskusija**

**Zaključci**